聽悟師彈招隠
作者：黄順之
朝代：宋

paragraphs: 悟師手携清風琴，爲我再奏招隠吟。
九原靈均不可作，後人遺恨空沈沈，令我聽之淚霑襟。
楚山日落秋聲起，古猿啼月空山裏。
千年愁氣上青楓，幽蘭無香桂華死，吾道非耶何至此。
曲中歷歷分明道，苦怨王孫負春草。
歲晚山中難久留，憶君一夕令人老。
王孫王孫知不知，琴心招君胡不歸。
下沿湘江之水流，上逐湘山之雲飛。
一彈一招一太息，水流雲飛朝復夕。